শংকর গোবিন্দ চৌধুরী স্টেডিয়াম

**শংকর গোবিন্দ চৌধুরী স্টেডিয়াম** ১৯৯৯ সালে প্রতিষ্ঠিত, বাংলাদেশের একটি জেলা পর্যায়ের স্টেডিয়াম।***' এটির অবস্থান নাটোর পৌরসভার পূর্বাংশে নাটোর-বগুড়া মহাসড়কের পাশে পটুয়াপাড়ায়।***' স্থাপনাটি 'নাটোর আধুনিক স্টেডিয়াম' নামেও পরিচিত ছিল। ১৯৯১ সালে ভূমি অধিগ্রহণ ১৯৯৯ সালে উদ্বোধনের মাধ্যমে স্টেডিয়ামটির প্রাথমিক নির্মাণ সম্পন্ন হয়। ২০১৪ সালে এটির প্রথম সংস্কার ও সম্প্রসারণ করা হয়। বিশ হাজার দর্শক ধারণক্ষম স্টেডিয়ামটি জেলা ক্রীড়া সংস্থার আয়োজনে বিভিন্ন জেলা-উপজেলা, বয়স ভিত্তিক, স্কুল ক্রীড়া ও স্থানীয় লিগের স্বাগতিক মাঠ হিসেবে ব্যবহার হয়। এছাড়াও এটি বাংলাদেশের জাতীয় দিবসসমূহে রাষ্ট্রীয় কর্মসূচীর প্রধান আয়োজনস্থল।

বাংলাদেশের বেশীরভাগ স্টেডিয়ামের মত এই ক্রীড়া স্থাপনাটিও জাতীয় ক্রীড়া পরিষদের অধিভূক্ত এবং স্থানীয় নাটোর জেলা ক্রীড়া সংস্থার তত্ত্বাবধায়নে রয়েছে। এটি জেলার প্রথম স্টেডিয়াম, অপরটি লালপুর উপজেলায় অবস্থিত, ২০০৬ সালে চালু হওয়া শহীদ মমতাজ উদ্দিন স্টেডিয়াম।
## ইতিহাস
১৯৯১ সালের নভেম্বরে নাটোর শহরের পূর্বাংশে স্টেডিয়াম নির্মাণের জন্য ভূমি অধিগ্রহণ ও শিলান্যাস করা হয়। ভিত্তি প্রস্থর স্থাপনের সাড়ে চার বছর পর নির্মাণকাজ শুরু হয়। ১৯৯৬ থেকে ১৯৯৭-এর মাঝামঝি কাজ চলে। ১৮ মাসের মধ্যে ২.৫ কোটি টাকা ব্যয়ে প্রাথমিক নির্মাণ সম্পন্ন হয়। জাতীয় ক্রীড়া পরিষদ ১৯৯৭ সালের ২০ অক্টোবর স্টেডিয়ামটি নাটোর জেলা ক্রীড়া সংস্থার কাছে ব্যবহারের জন্য হস্তান্তর করে। ১৯৯৯ সালের ১২ জানুয়ারি শংকর গোবিন্দ চৌধুরীর মরণোত্তর সম্মানে স্টেডিয়ামটির নামকরণ ও আনুষ্ঠানিক উদ্বোধন করা হয়।

২০১২ সালের ২৩ মার্চ জাতীয় ক্রীড়া পরিষদ ৮ কোটি ৭৭ লাখ টাকা বাজেটে স্টেডিয়ামটির রাস্তা সংস্কার ও গ্যালারি আধুনিকায়নের মত সম্প্রসারণের কাজ শুরু করে। ২০১৪ সালের মধ্যে সম্প্রসারণ সম্পন্ন হয়। 

## অবকাঠামো
প্রাথমিক অবস্থায় স্টেডিয়ামটি ৪.৫ একর ভূমির উপর নির্মিত একটি ডিম্বাকার ক্রীড়া স্থাপনা ছিল। প্রথম দিকে ধারণক্ষ্মমতা ছিল ৩ হাজার।  ২০১৪ সালে সম্প্রসারণের পর এটির ১১ ধাপ বিশিষ্ট গ্যালারি ২০ হাজার দর্শক ধারণ করতে পারে, এসময় স্টেডিয়ামের আয়তন হয় ১১ একর। এছাড়াও স্টেডিয়ামের অভ্যন্তরে একটি মিলনায়তন আছে।

## আয়োজন
এটি নাটোর জেলা প্রশাসন ও ক্রীড়া সংস্থার উদ্যোগে নিয়মিত অনুষ্ঠিত স্থানীয় প্রতিযোগিতাগুলির স্বাগতিক মাঠ, এছাড়া এখানে জেলা পর্যায়ের খেলোয়াড় বাছাই চলে।

### ফুটবল
স্টেডিয়ামটি জাতীয় পর্যায়ে প্রতিযোগিতার মধ্যে ২০০৪ সালে শের-ই-বাংলা কাপের ২২তম আসরের চূড়ান্ত পর্ব, ২০০৪  ও ২০০৫ সালে চতুর্থ ও পঞ্চম জাতীয় ফুটবল লিগের আঞ্চলিক প্রতিযোগিতার স্বাগতিক মাঠ ছিল। ২০০৪ জাতীয় লিগের বাছাই পর্বের এখানে ৮টি ম্যাচ ও স্থানীয় *পদ্মা ক্রীড়া চক্রের* স্বাগতিক মাঠ; এবং ২০০৫–০৬ জাতীয় লিগের বাছাইপর্বে ৯টি ম্যাচ ও স্থানীয় *রেনেঁঁসা স্পোরটিং ক্লাবের* স্বাগতিক মাঠ হিসেবে ব্যবহার হয়েছে। ২০১৯ সালে স্টেডিয়ামটি অনূর্ধ্ব-২০ জাতীয় ফুটবলের বিভাগ দলের চূড়ান্ত খেলার ভেন্যু ছিল।

জেলা ক্রীড়া সংস্থার আয়োজনে এখানে বয়স ভিত্তিক ফুটবল, স্থানীয় পর্যায়ে জেলা ফুটবল লিগ ও নিয়মিত প্রতিযোগিতা — জেলা প্রশাসক গোল্ড কাপের প্রধান মাঠ হিসেবে ব্যবহৃত হয়।

### অন্যান্য
২০২৩ সালে এখানে দ্বিতীয় বাংলাদেশ যুব গেমসের উপজেলা পর্যায়ে নাটোর জেলা পর্বের ভলিবল, কাবাডি, ব্যাডমিন্টন, তায়কোয়ান্দো, দাবা ও মল্লক্রীড়া প্রতিযোগিতা হয়েছে। ক্রীড়ানুষ্ঠানের বাইরে এটি বাংলাদেশের জাতীয় দিবসসমূহ তথা বাংলাদেশের স্বাধীনতা দিবস ও বিজয় দিবসের রাষ্ট্রীয় অনুষ্ঠান যথা - জাতীয় পতাকা উত্তোলন, কুচকাওয়াজ, ও স্কুল ও কলেজের শিক্ষার্থীদের শারীরিক কসরৎ প্রদর্শনের প্রধান স্থান।

## তথ্যসূত্র

বিষয়শ্রেণী:বাংলাদেশের ক্রিকেট মাঠ
বিষয়শ্রেণী:বাংলাদেশের ফুটবল মাঠ
বিষয়শ্রেণী:বাংলাদেশের স্টেডিয়াম
বিষয়শ্রেণী:নাটোরের ক্রীড়া অনুষ্ঠানস্থল
বিষয়শ্রেণী:১৯৯৯-এ বাংলাদেশে প্রতিষ্ঠিত